**หัวข้อข่าว :** กองทัพภาคที่ 3 ส่งมอบเส้นทางถนน Para Soil Cement ตามโครงการสนับสนุนการใช้ยางพารา ในหน่วยงานภาครัฐ ตามนโยบายเร่งด่วนของรัฐบาล และคณะรักษาความสงบแห่งชาติประจำปี 2561

**แหล่งที่มา :** สำนักข่าวกรมประชาสัมพันธ์ ([www.thainews.prd.go.th](http://www.thainews.prd.go.th)**)**

**วันที่สืบค้น:** วันพุธที่ 23 มกราคม 2562

พลตรีเศรษฐพล เกตุเต็ม ผู้บัญชาการมณฑลทหารบกที่ 34 เป็นประธานส่งมอบเส้นทางถนนPara Soil Cement (พาราซอยซีเมนต์) ตามโครงการสนับสนุนการใช้ยางพาราในหน่วยงานภาครัฐตามนโยบายเร่งด่วนของรัฐบาลและคณะรักษาความสงบแห่งชาติประจำปี 2561 ในพื้นที่จังหวัดพะเยา ในพื้นที่ ณ หอประชุมเทศบาลตำบลแม่กา อำเภอเมืองจังหวัดพะเยา ทั้งนี้ นายกรัฐมนตรีได้เห็นชอบให้กระทรวงกลาโหมเสนอโครงการซ่อมปรับปรุงถนนเร่งด่วนโดยนำยางพารามาใช้เป็นส่วนผสมในการทำถนนให้เพิ่มมากขึ้น และให้พิจารณาคัดเลือกเส้นทางที่เป็นถนนเชื่อมระหว่างหมู่บ้านซึ่งเป็นลักษณะถนนลูกรังและมีการชำรุดเป็นหลุมเป็นบ่อซึ่งจะส่งผลกระทบกับวิถีชีวิต และที่สำคัญคือเป็นความต้องการของพี่น้องประชาชนโดยให้เสนอผ่านกองกำลังรักษาความสงบเรียบร้อยในพื้นที่ โดยลักษณะโครงการเป็นการก่อสร้างถนนประเภท Para Soil Cement คือ มีส่วนผสมของยางพารา ปูนซีเมนต์ และดินลูกรัง เพื่อบรรเทาความเดือดร้อนให้กับประชาชนในเรื่องเส้นทางการเกษตร รวมถึงเป็นการแก้ไขปัญหาราคายางที่ตกต่ำ โดยเป็นการปรับปรุงถนนลูกรังเดิมที่เป็นหลุมเป็นบ่อง่ายต่อการชำรุดให้มีคุณสมบัติเป็นถนนที่มีความแข็งแรงมากยิ่งขึ้น มีความทนทานมากขึ้นกว่าเดิม โดยสามารถรับน้ำหนักได้ประมาณ 12 ตัน เพื่ออำนวยความสะดวกในการเดินทางในชีวิตประจำวันของประชาชน รวมทั้งขนส่งพืชผลทางการเกษตรและเป็นการปรับปรุงโครงสร้างพื้นฐานเบื้องต้นด้วย

ทั้งนี้ กองทัพบกได้มอบหมายให้กรมทหารช่างกองทัพภาคที่ 1–4 เข้าดำเนินการโดยกองทัพภาคที่ 3 ได้รับมอบหมายให้รับผิดชอบจำนวน 78 เส้นทางในพื้นที่ 11 จังหวัด ระยะทางรวมกว่า 174 กิโลเมตรเศษ คิดเป็นพื้นที่ถนนยางพาราซอยซีเมนต์จำนวน 885,000 ตารางเมตรเศษ ปริมาณยางพาราที่ใช้1,800 ตันเศษ โดยกองพันทหารช่างที่ 302 กรมทหารช่างที่ 3 รับผิดชอบ 4 จังหวัด ได้แก่ จังหวัดเชียงใหม่อุตรดิตถ์ แพร่ และพะเยา โดยในพื้นที่จังหวัดพะเยาหน่วยดำเนินการซ่อมปรับปรุงในพื้นที่ตำบลแม่กาอำเภอเมืองพะเยารวม 3 เส้นทาง ระยะทาง 6,300 เมตร ได้แก่ เส้นทางสายบ้านห้วยเคียน หมู่ที่ 2 กว้าง 6 เมตรความยาว 2,200 เมตร เส้นทางสายบ้านหม้อแกงทอง หมู่ที่1 ความกว้าง 6 เมตร ความยาว 3,000 เมตร  
และเส้นทางสายเลียบอ่างเก็บน้ำแม่ต๋ำ กว้าง 6 เมตร ความยาว 1,100 เมตร โดยหน่วยได้เริ่มดำเนินงานตั้งแต่เดือนพฤศจิกายน 2561 และแล้วเสร็จในเดือนธันวาคม 2561 ปัจจุบันดำเนินการเสร็จเรียบร้อยแล้วทั้ง   
3 เส้นทาง